# La polpetta del Re/Quader VIII

../Quader VII ../Quader IX IncludiIntestazione 16 marzo 2017 100% Da definire
La polpetta del Re Ferdinando Fontana 1894 CC BY-SA 3.0 GFDL Indice:Fontana - La polpetta del Re.djvu //it.wikisource.org/w/index.php?title=La_polpetta_del_Re/Quader_VIII&oldid=- 20170316121738 //it.wikisource.org/w/index.php?title=La_polpetta_del_Re/Quader_VIII&oldid=- 20170316121738
QUADER VIII.
El consult e la ricetta del Mago-Màgol.
El Màgol, finalment, in la sala del Re l’è rivàa dent; in d’ona sala granda, in dove el Re, coi oeucc tobis e cont la faccia smorta, col fà come de dì: «Che rompatorta!» dal sò trono el guardava tutta la Cort radunada ai sò pè, che, per el gran rispett, no la fiadava! Profittand che nessun ghe fà attenzion, el Scianin el se scond in d’on canton.
El Màgol.
Coss’el gà, Soa Maestáa?...
El Re.
Ghoo ancamò el mè solit màa! L’apetitt, le on mes giamò, mi sóo minga cossa el sia! Hoo tentáa de cascià giò ona quai golosaria;... ma in la bocca la par stoppa,
e in gola la se incroppa! Me ghe voeur, per digerì on boccon, trii o quatter dì! Sont al pont, che el nomm domà di mèj piatt el me fà ingossa! Ah, dottor, per famm guarì ch’el me troeuva lù quaicossa,... altrimenti al popol mio dovrò daggh el gran dolor de volà, corpo de bio, in le braccia del Signor!»
El Màgol.
Caspiterina! Casus gravis!... Medico cura te ipsum et etiam dispeptico! Pascia-golascia provocat colassum... Et ambulat malatus ad patrassum! Galeno el gà reson!... — Ma, ante omnia, non debemus recurrere antimonia; sed metodus tentare naturalis sursum mittere stomacus regalis!
E chi, sperand anmò de dessedà l’apetitt de la Söa Maestàa, el noster dottoron l’ha incominciáa, come fasend on sforz, a menzionà i pitanz pussée bonn e savorii:
i tomates farsii; el cavïal; l’inguilla marinada; la busecca; i inciod; ona verzada; el ton coi remolazz ’penna cattáa; i fegatini; el rognon trifoláa; vitell tonné; ona bonna insalatina cont duu ovitt de mangiaggh el ross domà; on tord al sped; ona bella trottina cont oli, capper, pever, sáa e limon, oppur cont quell’asée, inscì bianch e bon, che, domà usmall, el guariss la gaìna; i ostrich; el salamm cont el mellon; dò bei fett de giambon, finn, bianch e ross compagn d’ona bandera; i gamber cont l’ovèra; on risottin coi triffoi;... tucc, infin, quij mangia sopraffin, che, cont l’odor domà, fan tornà viv i mort de cent ann fà! Ma el Re el diseva, a tutta sta infilada, fasend semper i mocch: «Beh!... Beh!... Porcada!»
Finalment el nost Màgol l’ha sbraggiáa: «Sire, Sire,... ho trováa! Se, in la soa gran bontáa, come mi speri, el spetta finna a doman mattina ai vundes or, mi giuri de prontaggh ona polpetta de mèttegh ona famm de sonador!»
A sto nomm de polpetta, i oeucc del Re sberlusen come i jais, e el dis, piccand on pugnatton su on tavol: «Ona polpetta??!!... Ah, diavol! «Questa sì... La vuj subet!»
El Màgol.
Ghoo già ditt, che sta polpetta, per guarì el so mal, l’ha de vèss curativa-medical! Ghe voeur, donch, che mi studia la ricetta; e, se el sò Coeugh el le dev fà perfetta, almen, almen, ghe occôr on quindes o vint or!
Tutti.
Scià la ricetta de la polpetta! Déghela al coeugh! Déghela al coeugh! Fornèj e foeugh se pizzen tucc! Sù legna a mucc! Legna e carbon! Sù caldaron, sù caldaritt, cassirolon, cassirolitt, coi manegon
coi maneghitt! Foeura i boffitt! Boffa dessora! Boffa dessott! Che fora-fora! Che quarantott! Vaga in malora anca l’Erari per sto gran piatt straordinari! El fatt de fatt l’è: che el gran Re Ciappachelghè l’abbia de avè, doman mattina ai vundes or, la polpettina sora on piatt d’or!... Scià la ricetta de la polpetta!
El Màgol el riflett un momentin e poeu el dà sta ricetta:
«Recipe: on’olivetta che, al post de l’oss, la gabbia on trifolin involtiáa in dò fett da canna de cavrett. Mett dent sto polpettin
in d’on ortolanin; mett dent l’ortolanin in d’on dordin; mett quest in del panscin d’ona quajetta, e la quajetta in d’ona pernisetta, e la pernis in d’on fasan doráa, che in del sciampagn primma el dev vèss laváa. Sto fasan mèttel dent in d’on cappon; sto cappon mèttel dent in d’on pollin; sto pollin mèttel dent in d’on ocon; e sto ocon mèttel dent in d’on porscell. Poeu mètt dent el porscell in d’on vitell; e sto vitell mèttel dent in d’on boeu; e liga su tusscoss cont del ramett.
Dopo: Fà coeus carótol, verz, fasoeu, aj, scigóll, rosmarin, biedrav, ravett, baggiann, sèller, tomates, erbïon e pomm de terra in d’ona gran caldera, cont dent on mila liter de barbera; mett la caldera sora on gran fogon, e bùttegh, quand la buj, di peveron, del timm, de la cannella, tanto sáa, e cent chili de zuccher raffináa; e poeu traggh dent el boeu ligáa ben ben, e làssel coeus on dodes or almen!
Quand sarà sugáa sù el barberon, trà via, senza paura, tutta la toa verdura;
e, dopo, boeu, vitell, porscell, ocon, polliti, cappon, fasan, pernis, e quaja, e dord, e ortolan;... e serv, caldo fumante, el nisciorin: che saran i dò fett de carna de cavrett, cont denter l’olivetta, cont dent la trifoletta!!!...
Questa l’è la ricetta de la regal polpetta!... Però, per eseguilla, devom vèss domà el Capp-Coeugh e mi! Domà se semm nun duu, poss garantì che l’abbia de rïèss! El Coeugh el darà i ordin necessari a tutti i fornitor;... ma domà nun farem coeus sto mangià straordinari... E in la cusina dev vegniggh nissun!»
El Re el consent. — El Màgol, a cuu indrée fasend di riverenz, el va in cusina. El Scianin, minga vist, el le pedina. Poeu el Re el va al cobbi; e la Cort anca lee.